b'\n_START_ARTICLE_\nProporcinis atstovavimas\n_START_PARAGRAPH_\nProporcingas atstovavimas yra rinkim\xc5\xb3 sistema, kuria siekiama kandidat\xc5\xb3 grup\xc4\x97ms suteikti mandat\xc5\xb3 kiek\xc4\xaf, proporcing\xc4\x85 j\xc5\xb3 gaut\xc5\xb3 bals\xc5\xb3 skai\xc4\x8diui. Ji turi daug galim\xc5\xb3 variant\xc5\xb3, nes proporcijos gali b\xc5\xabti apskai\xc4\x8diuojamos \xc4\xafvairiai, priklausomai nuo pasirinktos formul\xc4\x97s. Du pagrindiniai tipai: partij\xc5\xb3 s\xc4\x85ra\xc5\xa1\xc5\xb3 ir perkeliamojo balso.\n_START_SECTION_\nIstorija\n_START_PARAGRAPH_\n\xc5\xa0i sistema buvo prad\xc4\x97ta naudoti daugelyje Europos valstybi\xc5\xb3 antroje XIX a. pus\xc4\x97je, taisant daugumos atstovavimo rinkim\xc5\xb3 sistemos ydas.\n_START_SECTION_\nPartij\xc5\xb3 s\xc4\x85ra\xc5\xa1\xc5\xb3\n_START_PARAGRAPH_\nNaudojant partij\xc5\xb3 s\xc4\x85ra\xc5\xa1\xc5\xb3 metod\xc4\x85, partijoms mandatai i\xc5\xa1dalinami proporcingai j\xc5\xb3 gautiems balsams. Pavyzd\xc5\xbeiui, partija A gavusi 35% rink\xc4\x97j\xc5\xb3 bals\xc5\xb3, gaus ir 35% vis\xc5\xb3 galim\xc5\xb3 viet\xc5\xb3 parlamente, kurias i\xc5\xa1dalins s\xc4\x85ra\xc5\xa1o vir\xc5\xa1uje esantiems nariams.\n_START_SECTION_\nPerkeliamojo balso\n_START_PARAGRAPH_\nPerkeliamojo balso atveju mandatai i\xc5\xa1dalinami lygiai taip pat kaip ir naudojant partij\xc5\xb3 s\xc4\x85ra\xc5\xa1\xc5\xb3 model\xc4\xaf. Skirtumas tik tas, kad rink\xc4\x97jams suteikiama papildoma galimyb\xc4\x97 reitinguoti partij\xc5\xb3 s\xc4\x85ra\xc5\xa1us. Tai sustiprina rink\xc4\x97j\xc5\xb3 atstovavim\xc4\x85, nes leid\xc5\xbeia jiems \xc4\xaf vir\xc5\xa1\xc5\xb3 i\xc5\xa1kelti kandidatus, esan\xc4\x8dius ne s\xc4\x85ra\xc5\xa1o prad\xc5\xbeioje.\n_START_SECTION_\nVieno perleid\xc5\xbeiamo balso sistema\n_START_PARAGRAPH_\nVieno perleid\xc5\xbeiamo balso sistema, kai naudojamas prioritetinis balsavimas ir kiekviename etape pa\xc5\xa1alinamas vienas kandidatas, taip pat leid\xc5\xbeia pasiekti proporcin\xc4\xaf atstovavim\xc4\x85.\n_START_SECTION_\nFormul\xc4\x97s\n_START_PARAGRAPH_\nMandatai kandidat\xc5\xb3 s\xc4\x85ra\xc5\xa1ams gali b\xc5\xabti paskirstomi taikant \xc4\xafvairius matematinius metodus. Populiariausi i\xc5\xa1 j\xc5\xb3: d\xe2\x80\x99Hondt ir Sainte-Lagu\xc3\xab.\n_START_SECTION_\nPoveikis politinei sistemai\n_START_PARAGRAPH_\nProporcinio atstovavimo sistema, lyginant su daugumos atstovavimo, yra daug palankesn\xc4\x97 \xc4\xafvairioms ma\xc5\xbeumoms ir ma\xc5\xbeoms partijoms, nes u\xc5\xbe jas atiduoti rink\xc4\x97j\xc5\xb3 balsai neb\xc5\xabna \xe2\x80\x9eprarandami\xe2\x80\x9c. D\xc4\x97l \xc5\xa1ios prie\xc5\xbeasties j\xc4\x85 naudojan\xc4\x8diose valstyb\xc4\x97se paprastai susiformuoja daugiapartin\xc4\x97 vald\xc5\xbeia su da\xc5\xbenomis koalicin\xc4\x97mis vyriausyb\xc4\x97mis.\n_START_SECTION_\nKritika\n_START_PARAGRAPH_\nManoma, jog proporcingo atstovavimo sistemos paskatintas daugiaparti\xc5\xa1kumas ir koalicini\xc5\xb3 vyriausybi\xc5\xb3 egzistavimas ma\xc5\xbeina stabilum\xc4\x85 ir vald\xc5\xbeios veikimo efektyvum\xc4\x85, ta\xc4\x8diau yra ir tai paneigian\xc4\x8di\xc5\xb3 tyrim\xc5\xb3.'